|  |  |
| --- | --- |
| Offisielt navn | Rettspolitisk forening |
| Forkortelse | Rpf |
| Type | Forening/lag/innretning |
| Org.nummer | 974 238 683 |
| Stiftet | 1974 |
| Land | Norge |
| Hovedkontor | Oslo |
| Nettsted | rpf.no (no) |

**Rettspolitisk forening (Rpf)** er en uavhengig norsk forening bestående av jurister, studenter i juridiske fag og andre interesserte. 

Ideen om en rettspolitisk forening ble første gang fremsatt på et seminar i regi av Juss-Buss høsten 1973, og foreninga ble stiftet 6. juni 1974. Dette som en del av kritisk juss-bevegelsen på 70-tallet. Rettspolitisk forening driver påvirkningsarbeid for å forsvare rettsstatlige verdier, for å bedre den rettslige situasjonen til utsatte grupper og for å styrke menneskerettighetenes stilling i Norge. Foreninga er også utgiver av tidsskriftet *Kritisk Juss* og driver debattplattformen *Kritiskjussbloggen*.

Foreningens arbeid finansieres gjennom medlemskap i Rettspolitisk forening.

Foreningens formål
------------------

Rettspolitisk forening formål er nedfelt i vedtektene til foreningen, og lyder som følger:

*§ 1 Foreningens formål*

*a) å forsvare og utvikle sentrale rettsstatlige og velferdsrettslige verdier, og å arbeide for menneskerettighetene,*

*b) å fremme en kritisk diskusjon av etablerte holdninger og institusjoner på rettslivets område,*

*c) å bevisstgjøre jurister om den samfunnsmessige sammenheng jussen inngår i og deres personlige ansvar,*

*d) å utvikle alternativer til eksisterende regler, med vekt blant annet på å bedre sosialt svakerestilte gruppers rettslige situasjon.*

*Foreningen er partipolitisk uavhengig.*

Her kan du lese vedtektene til Rettspolitisk forening.

Historie
--------

**70-tallets kritisk juss-bevegelse**

Ideen om en rettspolitisk forening ble første gang fremsatt på et seminar i regi av Juss-Buss på høsten 1973.  Etter at et interimstyre hadde redet grunnen ble det den 6. juni 1974 avholdt stiftelsesmøte.  Det betyr at foreninga – og tidsskriftet Kritisk juss – fylte 40 år i 2014.  Juss-Buss og Norsk forening for kriminalreform (KROM) var allerede stiftet et par år før. Og i 1974 ble både Juridisk rådgivning for kvinner (JURK), Avdeling for kvinnerett og Rettspolitisk forening med Kritisk juss stiftet.

For de fleste var det på denne tiden uhørt å blande juss og politikk. Det ble ansett som unødvendig med en politisering av jussen.  I dette landskapet vokste det frem et ønske om en REN rettspolitisk forening, og et tidsskrift som kunne publisere og bekjentgjøre rettspolitiske ytringer.

Nå, mer enn 40 år senere kommer man kanskje tettest på denne periodens puls ved å lese fra det VG-journalisten Michael Grundt Spang skrev om Rettspolitisk forening i stiftelsesåret:

*"Radikale jurister og universitetslærere planlegger nå å samle de såkalte progressive juridiske krefter i en organisasjon som skal påta seg å revolusjonere hele den juridiske mentalitet i Norge.  En viktig oppgave for foreningen vil bli å hjelpe sine egne progressive medlemmer inn i nøkkelposisjoner for der å utøve politisk innflytelse.  "En dag har vi kanskje til og med en høyesterettsdommer", uttalte en av de interesserte på et forberedende møte som ble holdt i Oslo forleden dag."*

Og Spang fortsatte i et oppslag en tid etterpå:

*"Hittil har man forsøkt å se jussen som et vitenskapelig fag.  Det er politikerne som skal vedta lovene – juristene skal fortolke dem – og fortolkningsprosessen skal være så klar at alle, uten hensyn til personlig politisk oppfatning, kan komme frem til samme resultat.  På dette sikre fundament er det rettsstaten skal hvile…Dette har vært linjen hittil, men det er den som nå kan bli brutt hvis det kommer en juristorganisasjon som i motsetning til for eksempel Advokatforeningen skal arbeide for strengt politiske mål.  Vil utviklingen kunne gjøre "Rettspolitisk forening" til en dynamittpatron som kan sprenge Advokatforeningen?"*

At dette ikke var ironisk ment, forteller litt om tiden.

Tidsskriftet Kritisk Juss
-------------------------

*Kritisk juss* publiserer vitenskapelige artikler, bokanmeldelser, debatt- og kommentarartikler om rettspolitiske, juridiske og samfunnsmessige problemer knyttet til rettsstaten. Artikler i *Kritisk juss* bør ha en kritisk brodd.

Tidsskriftet retter seg spesielt mot debatter om rettslige og rettspolitiske problemstiller, om normer i samfunnet, om lovers tilblivelse, om lovers virkninger, om rettslige institusjoner, om juss som fag og den juridiske profesjon og forholdet til andre disipliner. Tidsskriftet er særlig opptatt av problemstillinger som tar opp svakerestiltes rettsstilling og rettssikkerhet i samfunnet.

Tidsskriftets målgrupper er forskere innen juss, rettssosiologi, kriminologi, filosofi, samfunnsvitenskap og humaniora, advokater, dommere, jurister generelt, lærere, studenter, politiske og administrative beslutningstakere, media og en bred allmenhet.

Tidsskriftet utgir artikler på norsk, svensk, dansk og engelsk.

Tidsskriftet ble etablert i 1974 av Rettspolitisk forening. Den gangen het utgivelsen *Hefte for kritisk juss* og var en radikal motreaksjon mot det konservative juridiske miljøet. Fokuset den gangen var jussens politiske funksjon i samfunnet og svakerestilte gruppers stilling.

Tidsskriftet utgis av Universitetsforlaget på vegne av Rettspolitisk forening.

### Kvalitetsvurdering

Alle forskningsartikler som anses aktuelle for publisering i tidsskriftet vurderes av minst én anonym fagfelle uten bindinger til forfatteren. I tillegg vurderes artiklene av redaksjonen, og endelig avgjørelse om publisering foretas av ansvarlig redaktør. Tidsskriftet praktiserer «dobbelt blind» fagfellevurdering, hvor verken fagfellene eller forfatteren kjenner hverandres identitet.

### Indeksering

Tidsskriftet er indeksert og søkbart i følgende baser:

* Juridika
* Rettsinfo.no
* Norart
* Directory of Open Access Journals (DOAJ)
* ERIH PLUS
* SHERPA/RoMEO
* Google Scholar
* Primo Central Index (Ex Libris)
* Oria
* Summon (Ex Libris)
* Ebsco Discovery Services
* WorldCat (OCLC)

Tidsskriftet er godkjent som vitenskapelig publiseringskanal på nivå 1 hos NSD – Norsk senter for forskningsdata (for Norge og Sverige), i Uddannelses- og Forskningsministeriets autorisasjonsliste for serier (Danmark) og i Publikationsforum (Finland).

Alt innhold i dette tidsskriftet eksporteres også til Portico, et arkiv som sikrer varig tilgang til digitale tidsskrifter, bøker og samlinger.

Kritiskjussbloggen
------------------

Kritiskjussbloggen ble opprettet i 2015 med det formål å gi medlemmer i Rettspolitisk forening og andre en arena for å ytre sine meninger om det som skjer i jussens og politikkens verden. 

I dag er bloggen en voksende debattarena for kritisk juss og rettsformidling. Bloggen oppdateres jevnlig, med flere innlegg i måneden. Artikkelforfatterne er alt fra medlemmer og styremedlemmer i Rettspolitisk forening, medarbeidere i rettshjelpstiltak og akademikere. 

Det er styret i Rettspolitisk forening som er overordnet ansvarlig for Kritiskjussbloggen.

Eksterne lenker
---------------

* Offisielt nettsted
* Kritiskjussbloggen
* Tidskriftet Kritisk Juss



1. ↑  «Om Rettspolitisk forening – Rettspolitisk forening». 15. november 2011. Besøkt 6. november 2023.
2. ↑  «Historien til Rettspolitisk forening – Rettspolitisk forening». 6. februar 2015. Besøkt 6. november 2023.
3. ↑  «Om Tidsskriftet Kritisk Juss». Idunn. Besøkt 6. november 2023.
4. ↑  «Om bloggen». *Kritiskjussbloggen - Rettspolitisk forenings debattplattform*. Besøkt 6. november 2023.